Un any més l’Ajuntament de Sagunt ha editat la carta als Reis d’Orient per a promoure el valencià
13 de desembre 2024

Un any més, el Gabinet de Promoció del Valencià de l’Ajuntament de Sagunt farà arribar les cartes als Reis d’Orient arreu de la ciutat. Més de 5.000 cartes que podreu trobar en els mercats de Sagunt i del Port de Sagunt i en les Fires de Nadal, gràcies a la col·laboració amb el departament de Comerç i Mercats. Enguany, i com a novetat, les cartes aniran acompanyades d’uns adhesius acolorits per a facilitar la tasca d’escriure la carta als més menuts o a les persones amb dificultats amb la lectoescriptura.

![](/media/x2ff1k3n/image001_c.jpg?width=254&height=359&mode=max)

A més, la pàgina web [www.javenenelsreis.com](http://www.javenenelsreis.com) s’ha renovat completament  i hi podreu trobar la carta als Reis d’Orient en línia com també un vídeo d’animació, audiocontes, receptes tradicionals de Nadal per a fer a casa, jocs interactius, material descarregable per a fer activitats divertides durant les festes i llistes de música nadalenca per a ambientar els moments amb la família.

Per altra banda, el Gabinet de Promoció del Valencià de l’Ajuntament de Sagunt ha preparat una campanya carregada de sorpreses amb unes banderoles a tot color per a penjar als balcons institucionals per a indicar als Reis que no obliden passar-se per les cases a deixar els seus presents. Per a estar al cas de totes les novetats, podeu seguir el Gabinet de Promoció del Valencià en les xarxes socials: Instagram (@avivasagunt) i Facebook (AVIVA Sagunt).

L’Ajuntament de Sagunt participa un any més en esta campanya, coordinada per l’Ajuntament de València i el de la Pobla de Vallbona, en què participen més de 40 entitats municipals valencianes i que enguany compta amb un treball d’il·lustració i disseny dels valencians Luna Pan i Granissat Estudi Creatiu.

Per a la regidora del Gabinet de Promoció del Valencià, Patricia Sánchez, "enguany la carta ha sigut tot un canvi. Arriba una carta renovada, amb il·lustracions fantàstiques i colors vius que la fan més atractiva. A més del paper, els Reis s'han renovat i podem trobar un web on fer-la en línia. Al costat d'eixa carta en línia hi ha diversitat de jocs, un bon passatemps mentre esperem el desitjat 6 de gener. Animeu-vos a visitar el nostre comerç local per a poder aconseguir-la. Aprofite estes línies per a desitjar-vos un bon Nadal a tots i totes".

![](/media/lghigodi/foto-regidora_c.jpg?width=850&height=487.2184684684685)

*   [](http://www.facebook.com/sharer.php?u=https://aytosagunto.es/va/actualitat/un-any-mes-l-ajuntament-de-sagunt-ha-editat-la-carta-als-reis-d-orient-per-a-promoure-el-valencia/ "Facebook")
*   [](http://twitter.com/share?url=https://aytosagunto.es/va/actualitat/un-any-mes-l-ajuntament-de-sagunt-ha-editat-la-carta-als-reis-d-orient-per-a-promoure-el-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/un-any-mes-l-ajuntament-de-sagunt-ha-editat-la-carta-als-reis-d-orient-per-a-promoure-el-valencia/ "Linked In")
*   [](mailto:?body=https://aytosagunto.es/va/actualitat/un-any-mes-l-ajuntament-de-sagunt-ha-editat-la-carta-als-reis-d-orient-per-a-promoure-el-valencia/)